AMA พุ่งแรง25% คาดเก็งกำไรช่วงสั้น-โบรกชี้ผลงานเติบโตสูงในอีก 2 ปีข้างหน้า
AMA พุ่งแรง25% คาดเก็งกำไรช่วงสั้น-โบรกชี้ผลงานเติบโตสูงในอีก 2 ปีข้างหน้า
26 ธ.ค. 2559

ผู้สื่อข่าวรายงานว่า บริษัท อาม่า มารีน จำกัด (มหาชน) หรือ AMA ณ เวลา 10.33 น. อยู่ที่ระดับ 24.50 บาท บวก 4.90 บาท หรือ 25% ด้วยมูลค่าซื้อขาย 1.97 พันลบ. คาดเก็งกำไรช่วงสั้น-โบรกชี้ผลงานเติบโตสูงในอีก 2 ปีข้างหน้า
บล.ทิสโก้ ระบุในบทวิเคราะห์ว่า บริษัทมีแผนเพิ่มการเติบโตทั้งในแง่ของรายได้และอัตรากำไร และมีแผนขยายฐานลูกค้าทั้งในและต่างประเทศดังนี้ 1) ธุรกิจขนส่งทางเรือ : ขยายกองเรือบรรทุกน้ำมันและสารเคมีเป็น 8 ลำในปี 2016F และ 10 ลำในปี 2017F ซึ่งจะส่งผลให้กำลังระวางบรรทุกเพิ่มขึ้นเท่าตัวจาก 45,641 เมตริกตันในปี 2016F เป็น 66,771 เมตริกตันในปี 2017F เป็นการขยายกองเรือเพื่อรองรับความต้องการขนส่งของลูกค้า
ซึ่งเป็นผู้ผลิตและจำหน่ายน้ำมันปาล์มรายใหญ่ รวมทั้งรองรับการขยายเส้นทางไปยังเอเชียตะวันออกและเอเชียใต้ 2) ธุรกิจขนส่งทางรถ : ปัจจุบันบริษัทขนส่งสินค้าประเภทน้ำมันเชื้อเพลิงและไบโอดีเซล 100 ซึ่งยังมีความต้องการในการขนส่งเพิ่มอย่างต่อเนื่อง โดยเฉพาะอย่างยิ่งลูกค้ารายใหญ่ซึ่งเป็นผู้จัดจำหน่ายน้ำมันค้าปลีก โดยบริษัทมีการขยายกองรถบรรทุกเพื่อรองรับความต้องการดังกล่าว จาก 43 คันในปี 2015 มาเป็น 100 คันและ 150 คันในปี 2016-17 ตามลำดับ
คาดจะเห็นผลประกอบการของ AMA เติบโตด้วย 2y CAGR +30% ในปี 2017-19F โดยคาดกำไรสุทธิจะอยู่ที่ 165 ล้านบาทในปี 2016F และ 273 ล้านบาท ในปี 2017F เนื่องมาจากรายได้ที่คาดจะเติบโตตามการขยายกองเรือบรรทุก ส่งผลให้ระวางบรรทุกเพิ่มขึ้นเท่าตัว รวมทั้งขยายเส้นทางไปยังเอเชียตะวันออกและเอเชียใต้ และการขนส่งทางรถยังคงเติบโตตามลูกค้าซึ่งเป็นผู้จำหน่ายน้ำมันปลีก ซึ่งมีการเติบโตของยอดจำหน่ายน้ำมันเฉลี่ย 24% ต่อปี และบริษัทขยายกองรถบรรทุก ในขณะที่เราคาดว่าบริษัทจะยังคงสามารถรักษาระดับอัตรากำไรขั้นต้นและกำไรสุทธิไว้ในระดับสูงที่ 30% และ 17% ได้ จากการบริหารจัดการต้นทุนที่ดีรวมทั้งการบริหารเที่ยวการเดินเรือและรถที่มีประสิทธิภาพมากยิ่งขึ้น